Die plaaslike veearts ken die probleme van die omgewing omdat hy ‘n wye spektrum blootstelling oor ‘n groot area het. Na-doodse ondersoeke van diere wys die veearts wat die siektes van die area is. Minder siektes en vrektes kom voor deurdat ‘n voorkomende immuniseringsprogram wat spesifiek vir die boer se omstandighede aangepas is, saam met die boer uitgewerk word. Indien die veearts nie die siekte ken nie, sal hy poog om die probleem op te los.
Vroulike diere word vir dragtigheid getoets. Hierdie is die belangrikste ondersoek van die seisoen. Daar is baie nie-veeartse wat dieselfde diens lewer. Die veearts is toegerus om enige afwykings van die verwagte te kan ondersoek. Dit gaan dus nie net hier oor wat is dragtig en nie dragtig nie, maar wat het verkeerd gegaan.
Die belangrikste rede om jou plaaslike veearts te ondersteun, is omdat hy net so kwesbaar is soos die Suid-Afrikaanse boer. Saam het ons geen beskerming teen huidige wetgewing, insetkoste en onwettige handel nie. Soos elke boer op sy eie moet oorleef, moet die plattelandse veearts dieselfde doen.